**Azərbaycan Respublikasının Ailə, Qadın və Uşaq Problemləri**

**üzrə Dövlət Komitəsinin 2015-ci il üzrə fəaliyyəti haqqında**

**H E S A B A TI**

Azərbaycan Respublikasının Ailə, Qadın və Uşaq Problemləri üzrə Dövlət Komitəsi öz fəaliyyətində Azərbaycan Respublikasının Konstitusiyasını, Azərbaycan Respublikası Prezidentinin fərman və sərəncamlarını, Nazirlər Kabinetinin qərar və sərəncamlarını, Azərbaycan Respublikasının tərəfdar olduğu beynəlxalq konvensiyaları, Azərbaycan Respublikasının müvafiq qanunlarını və dövlət proqramlarını rəhbər tutaraq müvafiq sahələr üzrə vəzifələrini icra edir.

Komitə 2015-ci ildə əsasnamə ilə müəyyən edilmiş istiqamətlər üzrə və iş planına uyğun fəaliyyət göstərmişdir. Öz fəaliyyətində o, bütün dövlət orqanları ilə səmərəli əməkdaşlıq etmiş, Heydər Əliyev Fondu, beynəlxalq və qeyri hökumət təşkilatları ilə birgə layihələr icra etmişdir. Komitə tərəfindən təşkil olunan tədbirlərdə yerli icra, hüquq-mühafizə və məhkəmə orqanlarının, habelə yerli özünüidarəetmə orqanlarının nümayəndələri yaxından iştirak etmişlər. 2015-ci il ərzində Komitə kütləvi informasiya vasitələri ilə səmərəli əməkdaşlıq etmişdir.

## Komitə Dövlətin ailə siyasəti sahəsində cəmiyyətin diqqətinin ailə məsələlərinə yönəldilməsi, milli-mənəvi və ümumbəşəri dəyərlərin, ailə mədəniyyətinin qorunub saxlanması, gənclərin yaşlılara hörmət, kiçiklərə qayğı ruhunda tərbiyə olunması, ailədə sülh və dözümlülük mədəniyyətinin, sağlam həyat tərzinin, nümunəvi çoxuşaqlı ailələrin təbliği, xüsusi qayğıya ehtiyacı olan şəxslərin və onların ailələrinin cəmiyyətə adaptasiyası, reproduktiv sağlamlıq, ailə həyatına hazırlıq, insan alveri, erkən nikah və ziyanlı vərdişlərin yaratdığı fəsadlar üzrə məlumatlandırma və maarifləndirmə məqsədli bir sıra, o cümlədən beynəlxalq səviyyəli tədbirlər keçirmişdir. Bura 2013-cü ildən etibarən davam edən “Yaşlı nəslin təcrübəsindən faydalanaq” layihəsi çərçivəsində Salyan, Samux rayonlarında və Mingəçevir şəhərində keçirilmiş maarifləndirmə tədbirlərini; 2014-cü ildən etibarən davam edən “Sağlam həyat naminə erkən nikaha YOX deyək” layihə çərçivəsində Qobustan rayonunda, Qaradağ rayonunun Qobustan qəsəbəsində, Saatlı rayonunun Mircəlal kəndində, Cəlilabad rayonunun Sabirabad kəndində, Astara rayonunun Pəlikəş kəndində keçirilmiş tədbirlərini; BMT Baş Asambleyasının 20 sentyabr 1993-cü il qətnaməsinə əsasən 15 may “Beynəlxalq Ailə Günü” münasibətilə Şəmkir rayonunda Rayon İcra Hakimiyyəti ilə birgə keçirilmiş “Ailə Bayramı”nı aid etmək mümkündür. Bayrama 4 nominasiya üzrə Azərbaycanın bütün şəhər və rayonlarını təmsil edən 75 ailə dəvət olunmuşdur. Bayramın keçirildiyi məkanda müxtəlif mövzular üzrə guşələr təşkil olunmuş və bayram iştirakçılarının istifadəsinə verilmişdir. Tədbirdə Azərbaycanda fəaliyyət göstərən xarici ölkələrin səfirlikləri, beynəlxalq təşkilatların nümayəndələri iştirak etmişdirlər.

6 noyabr tarixində Komitə, Heydər Əliyev Fondu və BMT-nin Əhali Fondunun birgə təşkilatçılığı ilə “Azərbaycan ailəsi - 2015” film festivalını keçirmişdir. Festivalın münsiflər heyəti 36 iştirakçı tərəfindən təqdim edilmiş peşəkar və həvəskar səviyyədə hazırlanmış 39 film ilə tanış olaraq onları 6 nominasiya üzrə qiymətləndirmişdir - bədii film, sənədli film, televiziya layihəsi, sosial çarx, cizgi filmi və xarici film. Festival çərçivəsində, həmçinin, 25 fotoqraf tərəfindən təqdim edilmiş 94 fotoşəkil də qiymətləndirilmişdir. Müsabiqədə 5 xarici ölkədən daxil olmuş filmlər də iştirak edirdilər. 6 nominasiya üzrə qalib elan edilmiş işlər Komitə, Heydər Əliyev Fondu və BMT Əhali Fondunun Azərbaycandakı Nümayəndəliyi tərəfindən mükafatlandırılmışlar. Layihəyə ictimai marağı artırmaq məqsədilə festivala təqdim edilən bütün işlər sosial şəbəkələrə (Komitənin rəsmi facebook səhifəsi, Youtube şəbəkəsi) yerləşdirilmiş və 2 nominasiya üzrə qaliblər 1 ay müddətində davam edən səsvermə nəticəsində müəyyən edilmişdir. Dövlət qurumlarının və nazirliklərin fəaliyyətinə həsr olunan 16 iş münsiflər heyəti tərəfindən ayrıca qeyd olunmuş və onlar yerli icra hakimiyyətləri tərəfindən xüsusi mükafatlarla təltif edilmişdirlər.

Komitə ilə Azərbaycan Respublikası Dini Qurumlarla İş üzrə Dövlət Komitəsi arasında imzalanmış "2015 – 2016-cı illər üçün birgə işin təşkilinə dair tədbirlər Planı"na əsasən, “Müasir dövrün çağırışları: Ailə institutu və dini dəyərlərin vəhdəti” mövzusunda birgə konfrans keçirilmişdir.

Nikaha daxil olan şəxslərin nikahdan əvvəl tibbi müayinə keçməsi ilə bağlı “Azərbaycan Respublikasının Ailə Məcəlləsində dəyişikliklər edilməsi haqqında” 2014-cü il 17 oktyabr tarixli Qanunun təbliği məqsədilə Azərbaycan Respublikasının Ədliyyə Nazirliyi, Gənclər Təşkilatları Milli Şurası və “Sağlam Ailə” Tibb Mərkəzinin birgə təşkilatçılığı ilə “Sağlam ailə – sağlam cəmiyyət – güclü dövlət” mövzusunda konfrans keçirilmişdir.

Azərbaycan Respublikası Prezidentinin 24 iyul 2014-cü il tarixli, 667 saylı Sərəncamı ilə təsdiq edilmiş “Azərbaycan Respublikasının İnsan alverinə qarşı mübarizə üzrə Milli Fəaliyyət Planının (2014-2018-ci illər) 13.9.3-cü bəndi və 2008-ci il 15 sentyabr tarixli 3043 nömrəli Sərəncamı ilə təsdiq edilmiş “2008-2015-ci illərdə Azərbaycan Respublikasında yoxsulluğun azaldılması və davamlı inkişaf Dövlət Proqramı”nın 3.5.2.4-cü və 3.5.2.9-cu bəndlərinin icrası çərçivəsində “İnsan alverinin qurbanı olma!” adlı yaddaş kitabçası hazırlanmış və aidiyyəti dövlət qurumlarına göndərilmişdir.

“Bizim gücümüz birliyimizdədir” adlı maarifləndirmə layihəsi çərçivəsində Bakı şəhərinin Nizami və Xəzər rayonlarında, eləcə də, Siyəzən rayonunda müvafiq tədbirlər keçirilmişdir. Eyni zamanda, layihə çərçivəsində 11 iyul tarixində Abşeron Rayon İcra Hakimiyyəti ilə birgə “Ümumdünya Əhali günü”nə həsr olunan, 21 sentyabr tarixində Dini Qurumlarla İş üzrə Dövlət Komitəsi və Xaçmaz Rayon İcra Hakimiyyəti ilə birgə “Beynəlxalq sülh günü”nə həsr olunmuş, Masallı Rayon İcra Hakimiyyəti ilə birgə 1 oktyabr “Beynəlxalq Ahıllar günü”nə həsr olunmuş, 1 dekabr tarixində Suraxanı Rayon İcra Hakimiyyəti ilə birgə “Ümumdünya QİÇS-lə mübarizə günü”nə həsr olunmuş tədbirlər keçirilmişdir.

“Günəş hamı üçündür” adlı maarifləndirmə layihəsi çərçivəsində Mərdəkan qəsəbəsində yerləşən 1 saylı sağlamlıq imkanları məhdud uşaqlar üçün sosial müəssisədə, Komitədə, Təhsil Nazirliyinin nəzdində Nizami rayonunda yerləşən 3 nömrəli xüsusi təhsil məktəbində, Təhsil Nazirliyinin nəzdində Sumqayıt şəhərində yerləşən Sağlamlıq imkanları məhdud uşaqlar üçün xüsusi internat məktəbində tədbirlər keçirilmişdir.

Tədbirlərdə “Reproduktiv sağlamlıq”, “Nikahdan əvvəl tibbi müayinə”, “QİÇS-ə yox! Özünüzü qoruyun!”, “QİÇS analizini ver. Riski sıfıra sal!”, “Valideyn-övlad münasibətləri”, “Sağlam həyat tərzi seçin”, “Yaşlılara hörmət və qayğı təlimatları”, “Qan qohumları arasında nikah və onun fəsadları”, “İnsan alverinin qurbanı olma!”, “Biz narkotiklərə yox deyirik”, “Ailənin əlifbası”, “Ailədə psixoloji iqlim”, “Ailə və iş” və digər mövzular üzrə çap vəsaitləri tədbir iştirakçılarına paylanılmışdır.

Ailə dəyərlərini əyani təbliğ etmək məqsədilə “Azərbaycan ailəsi” film festivalına təqdim olunmuş işlər maarifləndirmə məqsədilə Komitənin aidiyyəti tədbirlərində nümayiş olunur.

**Qadın problemləri və gender məsələləri sahəsində 2015-ci ildə bir sıra tədbirlər həyata keçirilmişdir:**

Komitə Tələbə Qəbulu üzrə Dövlət Komissiyası ilə birgə “Gənclərin peşə seçiminin gender aspektləri” mövzusunda Konfrans keçirmişdir.

Komitənin, “Vətəndaşların Sosial Rifahının Gücləndirilməsinə Dəstək” İctimai Birliyinin və Sabunçu Rayon İcra Hakimiyyətinin birgə təşkilatçılığı ilə 10 fevral - 23 aprel 2015-ci il tarixlərində Sabunçu rayonunun orta məktəblərində valideyn, müəllim, şagird kollektivinin iştirakı ilə maarifləndirmə məqsədli görüşlər keçirilmişdir.

6 mart 2015-ci il tarixində 8 Mart Beynəlxalq Qadınlar Gününə, Pekin Bəyannaməsi və Fəaliyyət Platformasının qəbul olunmasının 20 illiyinə həsr olunan tədbir keçirilmişdir.

23 aprel 2015-ci il tarixində Komitə və Respublika Veteranlar Şurasının birgə təşkilatçılığı ilə Böyük Vətən Müharibəsi Qələbəsinin 70 illiyinə həsr olunan “1941-1945-ci illər Böyük Vətən Müharibəsində Qadınların Roluna həsr olunan Beynəlxalq Elmi-Praktik Konfrans” və “İgid oğullarla bir cərgədə” Ensiklopedik toplunun təqdimatı keçirilmişdir.

Aprel-may aylarında Azərbaycan xalqının Ümummilli Lideri, Ulu öndər Heydər Əliyevin 92 illik yubileyinə həsr olunan " Qadınlar dövlətimizin, dövlətçiliyimizin, müstəqilliyimizin, bu günümüzün, gələcəyimizin dayağıdır" mövzusunda müsabiqə keçirilmiş və 5 nəfər qalib seçilmişdir.

“Narkotik ya Həyat. Seçim öz əlindədir”mövzusunda baner hazırlanmış və Bakı şəhərinin Ə.Haqverdiyev küçəsində, eləcə də Biləsuvar rayonunun mərkəzində bir il müddətinə yerləşdirilmişdir.

“Dayaq” mentorluq proqramı çərçivəsində 2015-ci ilin may ayında “Fəal ol” mövzusunda təlimat kitabçası hazırlanmış və Xaçmaz, Şamaxı, İsmayıllı, Ağdaş, Zaqatala rayonlarının qadın bələdiyyə sədrləri və üzvləri üçün müvafiq təlimlər keçirilmişdir. İyul ayı ərzində «Səmərəli Ünsiyyət» mövzusunda 12 silsilə təlim keçirilmişdir. Siyəzən, Şabran, Qusar, Şəmkir, Tovuz, Qazax, Gədəbəy, Sabirabad, İmişli, Ağcabədi rayonlarında və Yevlax, Gəncə şəhərlərində qadın bələdiyyə və icma rəhbərləri və üzvləri üçün (cəmi 400 nəfər) təlimlər və aktiv müzakirələr keçirilmişdir.

16 Mart 2015-ci il tarixində Komitə Almaniya Beynəlxalq Əməkdaşlıq təşkilatının birgə təşkilatçılığı ilə bələdiyyələrə yeni seçilmiş qadınlar üçün “Yerli idarəetmədə qadın liderliyinin təşviqi üçün strategiyalar” mövzusunda Konfrans keçirmişdir.

5 iyun 2015-ci il tarixində “Yerli idarəetmədə qadın liderliyi” layihəsinin yekunu olaraq Qax, Oğuz, Qəbələ, Zaqatala, Balakən rayonlarının və Şəki şəhərinin bələdiyyələrində təmsil olunan qadınlar üçün beynəlxalq təşkilatların və QHT-lərin iştirakı ilə “Yerli idarəetmədə qadın liderliyi: nailiyyətlər və mövcud problemlər” mövzusunda Konfrans keçirilmişdir.

12 oktyabr 2015-ci il tarixində Komitə ilə Sabunçu Rayon İcra Hakimiyyətinin birgə təşkilatçılığı ilə Sabunçu rayonunun Nardaran qəsəbəsində yerləşən 295 saylı məktəbdə 11 oktyabr Beynəlxalq Qızlar Gününə həsr olunan tədbir keçirilmişdir.

Komitə “2008-2015-ci illərdə Azərbaycan Respublikasında yoxsulluğun azaldılması və davamlı inkişaf Dövlət Proqramı”nın icrasında yaxından iştirak edib və "Qanın, qan komponentlərinin donorluğu və qan xidmətinin inkişafına dair tədbirlərin həyata keçirilməsi" bəndi çərçivəsində 19 noyabr 2015-ci il tarixində Səhiyyə Nazirliyinin İctimai Səhiyyə və İslahatlar Mərkəzi və Abşeron Rayon İcra Hakimiyyəti ilə birgə Abşeron rayon Uşaq Poliklinikasında əhali arasında qanvermə aksiyasını həyata keçirmişdir. Aksiyada 226 nəfər qan vermiş, toplanılan qan Qan Bankına təhvil verilmişdir.

Azərbaycan Respublikası 1995-ci ildə BMT-nin "Qadınlara münasibətdə ayrı-seçkiliyinin bütün formalarının ləğv edilməsi haqqında" Konvensiyasına qoşulmuşdur. Bu beynəlxalq sənəddən irəli gələn öhdəliklərin yerinə yetirilməsinə dair Azərbaycan Respublikası Hökumətinin V dövri hesabatı üzrə 2015-ci ilin 6 mart tarixində CEDAW Komitəsinin tövsiyyələri təqdim olunmuşdur.

Komitə 21 oktyabr 2015-ci il tarixində bu tövsiyələrin müzakirəsinə həsr olunan “CEDAW: Azərbaycanda qadınlara qarşı ayrı-seçkiliyin bütün formalarına YOX deyək!” mövzusu altında dəyirmi masa keçirmişdir.

13 noyabr 2015-ci il tarixində Komitənin və BMT Əhali Fondunun birgə təşkilatçılığı ilə “Məişət zorakılığının qarşısının alınması” mövzusuna həsr olunan Beynəlxalq Konfrans keçirilmişdir.

“Reproduktiv sağlamlıq” məsələləri ilə əlaqədar 2015-ci ildə Şəki, Balakən, Zaqatala, Lənkəran, Cəlilabad, Gəncə, Mingəçevir və Yevlax şəhərlərində reproduktiv yaş həddində olan 100 nəfər qadın üçün həkimlərin iştirakı ilə maarifləndirici təlim-seminarlar keçirilmişdir.

“Kənd və rayon yerlərində yaşayan qadınların sosial-iqtisadi həyatda iştirakının təşviqi” istiqaməti üzrə 2011-ci ildən davam edən texniki yardım layihəsi çərçivəsində Neftçala və Sabirabad rayonlarında qadınlar kiçik bizneslər üzrə sahibkarlıq fəaliyyətinə cəlb edilmişdirlər. Masallı rayonunda analoji fəaliyyəti davam etmək məqsədilə hazırlıq işləri yekunlaşdırılmış və icrası 2016-cı il üçün nəzərdə tutulmuşdur.

Komitə tərəfindən Şəki, Şamaxı, Yevlax, Daşkəsən, Balakən rayonlarında, eləcə də, Mingəçevir və Sumqayıt şəhərlərində “Məişət zorakılığı və qadın hüquqları” mövzusunda seminarlar keçirilmişdir.

Qarşılıqlı əməkdaşlıq çərçivəsində 24 aprel 2015-ci il tarixində Çin Xalq Respublikasını təmsil edən nümayəndə heyəti ilə ictimai fəal qadınların görüşü keçirilmişdir.

5 may 2015-ci il tarixində Miniatür Kitab Muzeyinin yaradıcısı və təsisçisi, əməkdar mədəniyyət işçisi Zərifə Salahovaya “Guinness World Records” sertifikatının təqdim olunması münasibətilə Komitə tərəfindən tədbir keçirilmişdir.

20 may 2015-ci il tarixində Azərbaycan Respublikasının Ədliyyə Nazirliyinin Penitensiar Xidmətin 4 saylı cəzaçəkmə müəssisəsində cəza çəkən qadınların problemləri ilə tanış olmaq və həllinə dair təkliflər hazırlamaq məqsədilə Komitə əməkdaşları məhkumlarla görüş keçirmişdirlər.

Cəzaçəkmə Müəssisəsində cəza çəkən qadınların istəklərinə uyğun olaraq 19 məhkum qadın üçün aşbaz, qənnadçı, kulinar peşələri üzrə qısamüddətli hazırlıq kursları təşkil edilmişdir.

Azərbaycan Respublikası Prezidentinin 2011-ci il 28 iyun tarixli, 1578 nömrəli Sərəncamı ilə təsdiq edilmiş «2008-2015-ci illərdə Azərbaycan Respublikasında yoxsulluğun azaldılması və davamlı inkişaf Dövlət Proqramı»nın həyata keçirilməsi üzrə Tədbirlər Planının (2011-2015-ci illər) 3.5.2.1.-ci bəndinə müvafiq olaraq, gender zorakılığı və uşaqlara qarşı zorakılıq üzrə monitorinq qruplarının yaradılması ilə bağlı 79 (yetmiş doqquz) şəhər/rayon və altı dövlət qurumu ilə (Ədliyyə, Daxili İşlər, Səhiyyə, Təhsil, Əmək və Əhalinin Sosial Müdafiəsi Nazirlikləri, Baş Prokurorluq) müzakirələr keçirilmiş və monitorinq qrupları yaradılmışdır. Monitorinq qrupları gender zorakılığı və uşaqlara qarşı zorakılıq hallarının uçotunu aparır və səbəblərini təhlil edir, profilaktik tədbirlərin səmərəliliyini qiymətləndirir, riskli ailələri müəyyən edir və profilaktik iş aparırlar. Baş vermiş ağır zorakılıq halları ilə əlaqədar müvafiq tədbirlər keçirir, səbəblərini təhlil edir, zorakılıq qurbanlarının müdafiəsi və müvafiq yardımların verilməsi kimi funksiyaları icra edirlər.

18-19 iyun 2015-ci il tarixində Komitə tərəfindən Ədliyyə Akademiyasında hakimlər üçün “Azərbaycan Respublikasında övladlığa götürmə”, “Məhkəmələrdə uşaq və qadın hüquqlarının müdafiəsi” mövzularında təlim kursları keçirildi. Seminarda 49 müxtəlif instansiyalı hakimlər iştirak etmişlər.

**Dövlət uşaq siyasəti üzrə keçirilən tədbirlər:**

Azərbaycan Respublikası Prezidentinin 2012-ci il 8 may tarixli Fərmanı ilə təsdiq edilmiş Uşaq hüquqlarının həyata keçirilməsinə dövlət nəzarəti Qaydasının 5-ci maddəsinə müvafiq olaraq, yerli icra hakimiyyəti orqanları və aidiyyəti dövlət orqanları tərəfindən təqdim olunmuş hesabatlar əsasında 2014-cü ildə uşaq hüquqlarının təmin edilməsi vəziyyətinə dair ümumiləşdirilmiş hesabat Nazirlər Kabinetinə təqdim edilmişdir.

20 Yanvar faciəsi qurbanlarının yad edilməsi kampaniyası çərçivəsində “Vətəndaşların sosial rifahının gücləndiririlməsinə dəstək” İctimai Birliyi ilə birgə **“20 Yanvar – Azadlıq mübarizəmizin qəhrəmanlıq səhifəsi” mövzusunda tədbir keçiril**mişdir.

5 fevral 2014-cü il tarixində Komitə tərəfindən “Erkən uşaqlıq dövründə uşağın kompleks müdafiəsi üzrə Fəaliyyət Planı (2014-2019)” layıhəsi hazırlandı və müvafiq ümumiləşdirmələrdən sonra təkrar baxılması üçün Hökümətə təqdim edilmişdir.

Azərbaycan Uşaqlarının III Ümumrespublika Forumu çərçivəsində yaradılmış Əlaqələndirmə Şurasının iştirakı ilə 3 fevral - 20 aprel 2015-ci il tarixlərində Bakı şəhərinin 12 rayonunda “Uşaq hüquqları: hüquqlarımızı bilək və paylaşaq” mövzusunda təlimlər keçirilmişdir. Təlimlər zamanı istedadı və fəallığı ilə seçilmiş uşaqlar üçün 30 sentyabr 2015-ci il tarixində “Uşaqların internet təhlükəsizliyi” mövzusunda təlim, 5 noyabr 2015-ci il tarixində isə (milli QHT-lərin ekspertlərinin iştirakı ilə) “Uşaqların zorakılıqdan müdafiəsi” mövzusunda təlim keçirilmişdir.

Komitənin, Təhsil Nazirliyinin və UNİCEF-in dəstəyi ilə Bakı şəhərinin orta təhsil məktəblərinin psixoloqları üçün “Uşaqların intiharı” və “Risk qrupunda olan uşaqlar” mövzusunda təlimlər keçirilmiş və sertifikatlar verilmişdir. Sertifikat almış 5 psixoloqun iştirakı ilə 19 fevral-18 mart 2015-ci il tarixlərində Bakı şəhərinin məktəb psixoloqları üçün müvafiq mövzular üzrə təlimlər keçirilmişdir. Təlimlərin davamı olaraq, 3 noyabr 2015-ci il tarixində sertifikat almış 2 psixoloq tərəfindən Xırdalan şəhər 3 saylı məktəb-liseydə Abşeron rayonunun ümumtəhsil məktəblərinin psixoloqları üçün “Müasir dövrdə uşaq psixologiyasının problemləri: ailə-məktəb” mövzusunda təlim keçirilmişdir.

21 mart Beynəlxalq Daun Sindromu günü ilə əlaqədar Komitə tərəfindən 17 mart 2015-ci il tarixində Park Bulvar Ticarət Mərkəzinin “Happy Land” uşaq əyləncə və oyun məkanında tədbir keçirilmişdir.

17 aprel 2015-ci il tarixində Komitə tərəfindən Azərbaycan Respublikasının Ali Məhkəməsi ilə əməkdaşlıq çərçivəsində Bakı şəhərinin rayon hakimlərinin iştirakı ilə“Məhkəmə təcrübəsində qadın və uşaq hüquqları” mövzusunda dəyirmi masa keçirilmişdir.

Azərbaycan İntellektual Oyunlar Klubu ilə birgə Azərbaycanın əməkdar elm xadimi, tibb elmləri doktoru, akademik, oftalmoloq alim xanım Zərifə Əliyevanın 92-ci ildönümünə həsr olunmuş ümumrespublika üzrə “Qələbəyə doğru” intellektual bilik yarışın keçirilməsinə start verilmişdir. Bu məqsədlə 6-16 aprel 2015-ci il tarixlərində 55 şəhər və rayonu təmsil edən komandaların iştirakı ilə regional seçim turları keçirilmişdir. Seçim turlarında fərqlənən rayonların komandaları Bakıya dəvət olunmuş və Bakı şəhəri rayonlarının komandaları ilə birgə final yarışında iştirak etmişdilər.

4 may - 4 avqust 2015-ci il tarixlərində Komitə ilə Əmək və Əhalinin Sosial Müdafiəsi Nazirliyinin birgə təşəbbüsü çərçivəsində 11 nömrəli İnteqrasiya təlimli İnternat məktəbində təhsil alan uşaqlar üçün Bakı Regional Peşə Tədris Mərkəzində aşpaz köməkçisi peşəsi üzrə kurslar keçirilmişdir.

1 iyun Uşaqların Beynəlxalq Müdafiəsi Günü ərəfəsində Komitə ilə Ədliyyə Nazirliyi Penitensiar Xidmətin Baş idarəsinin birgə səyi nəticəsində yetkinlik yaşına çatmayanlar üçün tərbiyə müəssisəsinin nəzdində olan 45 saylı axşam tam orta məktəbin şagirdləri arasında “Mənim hüquq və vəzifələrim” mövzusunda inşa müsabiqəsi keçirilmişdir. 23 sentyabr tarixində isə islah olunan uşaqlarla stolüstü tennis yarışı keçirilmişdir.

1 İyun – Uşaqların Beynəlxalq Müdafiəsi Günü münasibətilə keçirilən silsilə tədbirlərin yekunu olaraq 1 iyun 2015-ci il tarixində 130-a yaxın istedadlı uşağın iştirakı ilə “İstedadlı uşaqlar festivalı-2015” adlı tədbir keçirilmişdir.

Azərbaycan Respublikası Prezidentinin 29 mart 2006-cı il tarixli, 1386 saylı Sərəncamı ilə təsdiq edilmiş “Azərbaycan Respublikasında dövlət uşaq müəssisələrindən uşaqların ailələrə verilməsi (De-institusionalizasiya) və alternativ qayğı Dövlət Proqramı (2006-2015-ci illər)” çərçivəsində 21 oktyabr 2015-ci il tarixində Komitə tərəfindən Lənkəran şəhərinin qarışıq tipli uşaq evində tərbiyə alan uşaqların valideynləri ilə görüş və müvafiq maarifləndirmə tədbiri keçirilmişdir.

“Uşaq hüquqları haqqında” Konvensiyanın qəbul edilməsinin 26-cı ildönümü münasibətilə 20 noyabr 2015-ci il tarixində Komitə tərəfindən “Uşaq hüquqları: inkişaf və perspektivlər” mövzusunda dəyirmi masa keçirilmişdir.

16 dekabr 2015-ci il tarixində Bakı şəhərində Komitə ilə BMT-nin Uşaq Fondu (UNICEF) “Erkən nikahların qarşısının alınması üzrə imkanların gücləndirilməsi” mövzusunda beynəlxalq konfrans keçirmişdir. Konfransda Əfqanıstan, Türkiyə, İran, Tacikistan, Özbəkistan, İƏT və UNİCEF-dən gəlmiş yüksək səviyyəli ekspertlər iştirak etmişlər. Mövzu ilə əlaqədar uşaqların erkən nikaha olan münasibəti öyrənilmiş və bu məqsədlə 10 dekabr 2015-ci il tarixində “Dalğa Plaza”da UNICEF-lə birgə sosioloji araşdırma aparılmışdır.

Azərbaycan Respublikası Prezidentinin 8 may 2012-ci il tarixli Fərmanı ilə təsdiq edilmiş “Uşaq hüquqlarının həyata keçirilməsinə dövlət nəzarəti Qaydası”nın 6-cı maddəsinə əsasən, 2015-ci il ərzində 8 uşaq müəssisəsində müvafiq monitorinqlər keçirilmişdir.

Komitə ilə Əmək və Əhalinin Sosial Müdafiəsi Nazirliyi arasında imzalanmış “Uşaq əməyinin istismarının qarşısının alınması sahəsində Birgə Tədbirlər Planı (2013-2015-ci illər)”na əsasən, 2015-ci il ərzində ölkənin 13 şəhər və rayonlarında aidiyyəti icra hakimiyyəti orqanları ilə birgə ictimai-iaşə müəssisələrində, ailə təsərrüfatlarında müvafiq monitorinqlər keçirilmişdir.

**Hazırlanmış sənədlər:**

Azərbaycan Respublikası Prezidentinin 2013-cü il 29 may tarixli, 2918 nömrəli Sərəncamı ilə təsdiq edilmiş “Azərbaycan 2020: gələcəyə baxış” İnkişaf Konsepsiyasının müddəalarına müvafiq olaraq Komitə tərəfindən "Milli Uşaq Strategiyası"nın layihəsi hazırlanmış və aidiyyəti dövlət orqanlarına rəy və təkliflərin alınması üçün göndərilmişdir.

**Ümumilikdə, 2015-ci il ərzində Komitənin Uşaq və Ailələrə Dəstək Mərkəzlərinə** (UADM) 1811 şəxs müraciət etmişdir. Bunlardan, uşaq problemləri üzrə – 823, əlilliyi olan uşaqlarla bağlı – 219 nəfər olmuşdur.

UADM-lər il ərzində 21200 nəfərlə müxtəlif formatlı iş aparmışdır. Bura

* uşaq inkişafı, reproduktiv sağlamlıq, erkən və qohum nigahları, narkomaniya, zorakılıq və digər mövzularda keçirilən təlim kursları, seminarlar, icma görüşləri və konfranslarda iştirak edən vətəndaşlar (17334 nəfər), eləcə də
* mərkəzlər tərəfindən göstərilən sosial, psixoloji, konsultativ xidmətlər (3866 nəfər) daxildir.

İl ərzində UADM mütəxəssisləri 775 risk qrupuna aid olan ailələrin evlərinə səfərlər etmişlər.

UADM-lərə müraciət etmiş 499 nəfər aktiv terapiya məşğələsinə, 184 uşaq ünsiyyət terapiyası məşğələsinə, 313 nəfər psixoloji konsultasiya, 232 nəfər inkişafetdirici məşğələlərə, 17 nəfər Denver testinə, 16 nəfər Portec metodikası əsasında reabilitasiya prosedurlarına, 11 nəfər loqopedik məşğələlərə cəlb olunmuşlar.

Bundan başqa, UADM-lər çərçivəsində fəaliyyət göstərən dərnəklərdə 5 istiqamət üzrə (ingilis və rus dilləri, kompüter bilikləri, incəsənət dərnəyi, əl işləri, şahmat kursu) 483 uşağa təlim məşğələləri keçirilmişdir. UADM çərçivəsində fəaliyyət göstərən "Qadın icma informasiya" mərkəzləri tərəfindən 380 nəfərə, "Uşaq və gənclər klubu" tərəfindən 88 nəfərə, "Ana və uşaq klubu" tərəfindən 10 nəfərə, "Tennis klubu" tərəfindən 4 nəfərə təlim və məsləhət xidməti göstərilmişdir.

UADM-lərin daxili imkanları və digər dövlət qurumları ilə əməkdaşlığı nəticəsində sağlamlıq məsələləri ilə bağlı 116 müraciət müsbət həllini tapmış, 54 nəfərə əlil arabası və xüsusi ortopedik ləvazimat verilmiş, 150 uşaq məktəb ləvazimatı ilə, 150 ailə "ASAN məktub" layihəsi çərçivəsində müxtəlif uşaq ləvazimatı ilə təmin olunmuşdur. Əlilliyin müəyyən edilməsi ilə bağlı 17 nəfərin ərizəsi müvafiq qaydada baxılmış və müsbət həllini tapmışdır. Məşğulluqla bağlı 53 nəfər işlə təmin edilmiş, 27 nəfərə sosial müavinətin alınması sahəsində məsləhət xidməti göstərilmişdir. 134 nəfər xeyriyyə xarakterli maddi yardım almış, 8 uşaq alternativ xidmət müəssisələrinə yerləşdirilmişdir. Müvafiq dövlət qurumlarında rəsmi qeydiyyata düşmə ilə əlaqədar (doğum halının qeydiyyatı və müvafiq şəhadətnamənin alınması, yaşayış yeri üzrə qeydiyyata düşmə və şəxsiyyət vəsiqəsinin alınması, nikahın pozulması halının qeydiyyatı və müvafiq şəhadətnamənin alınması və s.) 80 nəfərə hüquqi məsləhət verilmiş və mövcud problemlər həll olunmuşdur.

Cari il ərzində Komitə **İnformasiya və analitik araşdırmalar istiqamətində** informasiya təminatı, media ilə əməkdaşlıq, tədqiqatların və təhlillərin aparılması və digər istiqamətlər üzrə fəaliyyət göstərmişdir.

Korrupsiyaya qarşı mübarizəyə dair 2012-2015-ci illər üçün Milli Fəaliyyət Planı çərçivəsində “Öz hüquqlarını bil” məlumat kitabçası hazırlanaraq Komitənin elektron saytında yerləşdirilmişdir. “Ailə, Qadın, Uşaq” jurnalının növbəti 2 nömrəsi buraxılmışdır. Mətbuat nümayəndələri üçün izahlı lüğət hazırlanmışdır.

Məişət zorakılığı üzrə məlumat bankının yaradılması çərçivəsində aidiyyəti dövlət orqanlarından daxil olan hesabatlar toplanaraq təhlillər aparılmışdır. Azərbaycanda selektiv abortlar və sonsuzluq problemləri, uşaqlar arasında intihar hallarının qarşısının alınması üzrə vəziyyət təhlil edilmişdir.

“Açıq hökumətin təşviqinə dair 2012-2015-ci illər üçün Milli Fəaliyyət Planı” çərçivəsində Komitə 26-27 may tarixlərində Azərbaycan Universiteti ilə birgə “Ailə və uşaq məsələləri sahəsində şəffaflığın artırılması və vətəndaşlara layiqli xidmətin təmin edilməsi” mövzusunda tələbə və dövlət qulluqçuları üçün təlim keçirmişdir.

22 iyul 2015-ci il tarixində Milli Mətbuatın 140 illik yubileyi münasibətilə İnformasiya və Analitik Araşdırmalar şöbəsi mətbuat nümayəndələri və bir qrup ictimai xadimlərlə görüş təşkil etmişdir. İyulun 28-də “KİV-də qadın və uşaq problemləri” mövzusunda dəyirmi masa təşkil olunmuşdur.

Cari ilin yanvar-may ayları ərzində Azərbaycan Respublikası Dövlət Gömrük Komitəsinin Akademiyasında “Ailə hüququ” adlı fənn İnformasiya və Analitik Araşdırmalar şöbəsinin mütəxəsisləri tərəfindən tədris edilmişdi.

22 dekabr tarixində Azərbaycanda qadın sahibkarlığının inkişafı mövzusuna həsr olunan “Ölkədə qadın sahibkarlığının inkişafı sahəsi üzrə nailiyyətlər və problemlər” adlı açıq qapı tədbiri keçirilmişdir.

**2015-ci il ərzində Komitə bir sıra xarici ölkələrin aidiyyəti dövlət qurumları və beynəlxalq təşkilatlarla** sıx əməkdaşlıq əlaqələrinin qurulması sahəsində fəaliyyət göstərmişdir. Bura BMT-nin Uşaq Fondu, BMT-nin Əhali Fondu, BMT-nin Avropa üzrə İqtisadi Komissiyası, BMT-nin İnkişaf Proqramı və digər təşkilatlarla əməkdaşlığı aid etmək mümkündür. Bundan başqa, Yunanıstanın və İran İslam Respublikasının müvafiq təşkilatları ilə ikitərəfli memorandumların imzalanması üzərində işlər aparılmışdır.

Xarici əlaqələr və protokol xidməti şöbəsi cari il ərzində 40-a yaxın görüşü təşkil etmişdir.

**Komitənin sədri xanım Hicran Hüseynovanın xarici ölkələrin və beynəlxalq təşkilatların nümayəndələrilə keçirdiyi görüşlər:**

* 21 yanvar 2015-ci il - Fransalı yazıçı Gouraud Jean Louislə
* 26 yanvar 2015-ci il - USAİD nümayəndələri
* 27 yanvar 2015-ci il – ABŞ-ın Müvəqqəti İşlər Vəkili – cənab Derek Hoganla
* 28 yanvar 2015-ci il - CEDAW hesabatı üzrə QHT-lərlə görüş
* 3 fevral 2015-ci il - Yerli özünü idarəetmə proqramının Azərbaycan üzrə Qrup rəhbəri - xanım Katharina Lampela ilə
* 5 fevral 2015-ci il - İsvec XİN-nin Şərqi Avropa departamentinin director müavini xanım Therese Hydénlə
* 4 mart 2015-ci il - “Artgroup Bruketa&Zinic OM MMC Azərbaycan” şirkətinin direktoru - xanım Roberta Kranjeclə
* 17 mart 2015-ci il - UNİCEF Mərkəzi, Şərqi Avropa və MDB ölkələri üzrə Regional Direktoru - xanım Mari-Pyer Puaryeylə
* 1 aprel 2015-ci il - Gender məsələləri üzrə beynəlxalq ekspert - Sarita Ranchodla
* 09 aprel 2015-ci il - Qərbi Tehran Azad İslam Universitetinin rektoru və İran İslam Respublikası Mədəniyyət və İslami İrşad nazirinin müşaviri - xanım Pərvin Dadəndişlə (Vaeizi)
* 21 aprel 2015-ci il - Türkiyə Respublikasının Böyük Millət Məclisinin üzvü, eks təhsil naziri Nimet Baş və TİKA nümayəndələrilə görüş
* 24 aprel 2015-ci il - GİZ hüquq məsələləri üzrə direktoru Tomas Hermanla
* 24 aprel 2015-ci il - Çin Xalq Respublikası Ümumçin Qadınlar Federasiyasının nümayəndələrilə
* 5 may 2015-ci il - Serbiya Tərəqqipərvər Partiyasının Beynəlxalq əlaqələr katibi, Avropa inteqrasiya məsələləri üzrə portfelsiz naziri xanım Yadranka Yoksimoviçlə
* 12 May 2015-ci il “Ermənistanın təcavüzü nəticəsində qaçqın və məcburi köçkünə çevrilən, həmçinin əsir və girovluqda saxlanılan Azərbaycan qadınları” adlı hesabatın hazırlanması üzrə ekspert xanım Patricia Lalondelə
* 19 may 2015-ci il - ABŞ ədliyyə departamentinin Avrasiya üzrə regional direktoru xanım Catherine Newcombelə
* 26 may 2015-ci il - Avropa Yenidənqurma və İnkişaf Bankı Kiçik Biznesə Dəstək Proqramının Direktoru xanım Lalə Rzayevayla
* 8 iyun 2015-ci il - “Le Matricule des Anges” və “Citizen K” jurnallarının redaktoru Blandine Rinkellə
* 9 iyun 2015-ci il - BMT-nin Əhali Fondunun Türkiyə üzrə Nümayəndəsi, Azərbaycan, Gürcüstan və Ermənistan üzrə ölkə direktoru cənab Zahidul A. Huquela ilə
* 24 iyun 2015-ci il - “Kənd və rayon yerlərində yaşayan qadınların iqtisadi həyatda iştirakının təşviqi” layihəsi üzrə BMTİP rezident nümayəndəsinin müavini xanım Nato Alhazişviliylə
* 15 iyul 2015-ci il - BMT-nin Ərzaq və Kənd Təsərrüfatı Təşkilatı (FAO) Romadakı baş ofisindən Layihənin aparıcı texniki əməkdaşı xanım Hajnalka Petricslə
* 1 sentyabr 2015-ci il ABŞ-n Azərbaycan Respublikasındakı səfiri cənab Robert F. Sekutayla
* 11 sentyabr 2015-ci il Israil Dövlətinin Azərbaycan Respublikasındakı Fövqəladə və səlahiyyətli səfiri cənab Dan Stavla
* 12 noyabr 2015–ci il - BMT Əhali Fondunun (UNFPA) icraçı direktoru cənab Babatunde Osotimehininlə
* 13 noyabr 2015-ci ildə Türkiyənin Əmək və sosial siyasət nazirliyinin müstəşarı cənab Ebubekir Şahinle
* 18 noyabr 2015-ci il UNİCEF-in Azərbaycan nümayəndəliyinin rəhbəri Andro Şilokadze ilə
* 5 Noyabr 2015-ci il – Dünya Bankının “Mütərəqqi ədliyyə xidmətləri və müasir məhkəmə infrastrukturu layihəsi”nin rəhbəri cənab Amit Mukherjee və Əməliyyatlar üzrə baş mütəxəssisi xanım Saida Bagirli ilə

**Komitənin sədr müavini xanım Sədaqət Qəhrəmanovanın keçirdiyi görüşlər:**

* 20 noyabr 2015-ci il - BMT-nin səhiyyə məsələləri üzrə əməkdaşı Jamie Kalderonla
* 27 noyabr 2015-ci il - Dünya Bankının Proqrammatik Yoxsulluğun Qiymətləndirilməsi üzrə missiyanın qrup rəhbəri xanım Nistha Sinha ilə
* 16 dekabr 2015-ci il – “Erkən nikahların qarşısının alınması üzrə imkanların gücləndirilməsi” beynəlxalq konfrans çərçivəsində Əfqanıstan İslam Respublikasının Qadın məsələləri üzrə naziri xanım Dilbar Nazari, Özbəkistan Respublikasının Qadınlar Komitəsinin sədr müavini Parpibayeva Ozoda, Tacikistan Respublikası Hökuməti yanında Ailə və Qadın Komitəsinin sədri xanım Maxfirat Xıdırzoda ilə görüşlər.

2015-ci il ərzində Komitə **Hüquqi təminatı** ilə əlaqədar vətəndaşların müraciətlərinə baxılmış, hüquqi yardım və məsləhətlər verilmiş, müvafiq sahələr üzrə normativ-hüquqi aktların layihələri hazırlanmış, hüquqi sənədlərə rəylər və təkliflər verilmiş, hüquqi maarifləndirmə tədbirləri keçirilmişdir. Komitənin hüquqşünasları 34 məhkəmə işində iştirak etmiş və vətəndaşların ailə, qadın və uşaq problemləri sahəsində hüquqlarını və maraqlarını müdafiə edilmişlər.

Bakı şəhərinin Sabunçu rayonunun Maştağa qəsəbəsində yerləşən orta ümumtəhsil müəssisələrində yuxarı sinif şagirdləri, müəllimlər və valideynlər üçün erkən nikah mövzusunda maarifləndirmə məqsədli təlim-seminarları keçirilmişdir. Mövzu ilə bağlı sənədli film və sosial çarx nümayiş edilmiş, “Erkən nikah və qanunvericilik” adlı bukletlər paylanılmış, seminar iştirakçılarının fikirləri dinlənilmişdir. Eyni zamanda, məktəblliərin ifasında Azərbaycanın tanınmış yazıçı və şairlərin əsərlərindən kompozisiyalar səsləndirilmiş, mövzu ilə bağlı səhnəciklər göstərilmişdir.

“Azərbaycan Respublikasında insan hüquq və azadlıqlarının müdafiəsinin səmərəliliyini artırmaq sahəsində Milli Fəaliyyət Proqramı”nın 1.2.10-cu bəndinin (Valideyn məsuliyyətinin artırılması və valideyn vəzifələrini tənzimləyən normativ-hüquqi bazanın təkmilləşdirilməsi) icrası məqsədilə “Azərbaycan Respublikasının İnzibati Xətalar Məcəlləsinə dəyişikliklərin edilməsi haqqında” və “Cinayət Məcəlləsinə dəyişikliklərin edilməsi haqqında” qanun layihələri hazırlanaraq Azərbaycan Respublikası Nazirlər Kabinetinə təqdim edilmişdir.

“Azərbaycan Respublikasının İnsan alverinə qarşı mübarizə üzrə Milli Fəaliyyət Planı (2014-2018-ci illər)”nın 13.1.4-cü bəndinin (Uşaqların internet və mobil telefon vasitələrindən təhlükəsiz istifadəsinin təmin edilməsi məqsədi ilə təkliflərin hazırlanması) icrası məqsədilə “Uşaq Hüquqları Haqqında” Qanuna, “Telekommunikasiya haqqında” Qanuna, “Kütləvi İnformasiya Vasitələri haqqında” Qanuna və “İnzibati Xətalar Məcəlləsinə dəyişikliklərin edilməsi haqqında” hazırlanmış qanun layihələri “Normativ hüquqi aktlar haqqında” AR-nın Konstitusiya Qanunu ilə müəyyən edilmiş qaydada AR Nazirlər Kabinetinə təqdim edilmişdir.

2015-ci il ərzində Komitəyə övladlığa götürmə ilə bağlı 12 əcnəbi ailə müraciət etmişdir. Əcnəbi və vətəndaşlığı olmayan şəxslər tərəfindən il ərzində 4 Azərbaycanlı uşaq övladlığa götürülmüşdür. Övladlığa götürənlərdən biri ABŞ vətəndaşı, digəri Azərbaycan vətəndaşı ilə ailə quran Türkiyə vətəndaşı, daha iki ailə isə Rusiya Federasiyası vətəndaşlarıdır.

Azərbaycan Respublikası vətəndaşları tərəfindən 1 Gürcüstan vətəndaşı olan uşaq övladlığa götürülmüş və 6 Azərbaycan ailəsinin övladlığa uşaq götürmək üçün sənədləri Gürcüstanın Respublikasının Mərkəzi Orqanına göndərilmişdir.

Azərbaycan Respublikasının Küveyt, Moldova və İngiltərədəki səfirliklərinin konsulluq şöbələrinə təyin edilmiş Xarici İşlər Nazirliyinin 3 əməkdaşına Azərbaycan uşaqlarını övladlığa götürmək istəyində olan əcnəbi və vətəndaşlığı olmayan şəxslərin uçotunun aparılması üzrə təlim keçirilmişdi. Təlim müddətində XİN-nin əməkdaşlarına “Ölkələrarası övladlığa götürmə ilə bağlı uşaqların müdafiəsi və əməkdaşlıq haqqında” Haaqa Konvensiyası və bu sahədə Azərbaycan Respublikası Qanunvericiliyi barədə ətraflı məlumat verilmişdir.

2015-ci il ərzində Komitəyə vətəndaşlardan 4907 müraciət, o cümlədən 3573 ərizə və 1325 şikayət və 9 təklif daxil olmuşdur. Dövlət qurumlarından Komitəyə 1731 xidməti sənəd daxil olmuşdur. Vətəndaşların müraciətlərilə əlaqədar aidiyyəti dövlət qurumlarından Komitəyə daxil olan bütün müraciətlər Komitənin səlahiyyətləri və vəzifələri çərçivəsində baxılmış və cavablandırılmışdır.

**2015-ci il ərzində Komitə tərəfindən çap olunmuş materiallar:**

1. “İgid oğullarla bir cərgədə” adlı Ensiklopedik toplu
2. “Narkotik ya Həyat. Seçim öz əlindədir” adlı baner
3. “Narkotiklər yoxsa həyat” adlı yaddaş vərəqəsi 4500 ədəd
4. “Döşlə əmizdirmə və ya ana südünün faydası” adlı buklet 1000 ədəd
5. “Uşaqların icbari dispanserizasiyası” adlı buklet 1000 ədəd
6. Regional Mərkəzlərlə İş şöbəsinin fəaliyyətini əks etdirən Bülleten, 3 nömrə
7. “Ailə Qadın Uşaq” jurnalının 15-16 nömrəsi
8. “Erkən Nikah və Qanunvericilik” adlı buklet
9. “Övladlığa Götürmə ilə bağlı Qanunvericilik toplusu” adlı kitab
10. “Uşaq hüquqlarının həyata keçirilməsinə dövlət nəzarəti Qaydası” adlı kitabça